苏辙
同孔常父作张夫人诗
女子勿言弱，男儿何必强。
君看张夫人，身举十五丧。
头上脱笄珥，箧中斥襦裳。
筑坟连丘山，松柏郁苍苍。
亲戚不为助，涕泣感道傍。
昔有王氏老，身为尚书郎。
亲死弃不葬，簪裾日翱翔。
白骨委庐陵，宦游在岐阳。
一旦有丈夫，轩轩类佯狂。
相面识心腹，开口言灾祥。
嗟汝平生事，不了令谁当。
汝身暖丝绵，汝口甘稻粱。
衣食未尝废，此事乃可忘。
一言中肝心，投身拜其床。
傍人漫不知，相视空茫茫。
终言汝不悛，物理久必偿。
儿女病手足，相随就沦亡。
鄙夫本愚悍，过耳风吹墙。
明年及前期，长子忧骭疡。
一麾守巴峡，双柩还故乡。
弱息虽仅存，蹒跚亦非良。
谁言天地宽，纲目固自张。
古事远不信，近事世所详。
企张非求福，祸败当惩王。
〈嘉祐末年，李士宁言，王君事于右扶风，其报甚速。
张夫人，南都人，孔推官常甫作诗言其贤，邀余同作，并言李生事，或足以警世云。
〉主